《赋丛兰一首》
宋代·苏籀

楚郢都梁奇韵佚，岚溪云壑初何僻。
根蒂条荂玩九春，葩叶尖萌碧逾尺。
蕙转东君溢宠光，露浥清华烟染色。
蓊勃天芬透绮疏，英蕤绿艳撩诗客。
滋荣九畹不因人，无际幽深夹响屐。
三嗅书帷尝涉猎，满把骚人安忍释。
映俎垂筵纫委佩，斸苔徙槛芳盈室。
燥虚黏腻俗尘清，祛病析酲驱抑郁。
猗猗不採亦奚伤，雍容屈宋无伦匹。
赏慨年芳次第菲，轻重憎怜从结习。
辛夷为坞薜萝门，莎菼蒲芦类非一。
庭中绝出忘忧右，差等水仙诚莫逆。
遥知最妙岭头梅，适口和羹似难及。
更与丘明评国芗，后皇媚之殊赫奕。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。